Seg tama n yismawen n yiwudam, timucuha-agi, am tmucuha timawiyin niḍen, tuget n yiwudam deg-sent, ur sɛin ara ismawen. Maca, nezmer ad nesleḍ amgired, neɣ tameskelt, i dittbanen gar temsiwt d tayeḍ. Seg tama yismawen imaẓlayen, ḥala di tmacahut n Tfunast ibujilen akked tmacahut n Uḥric d wunguf i d-banen. Deg tmacahut n Tfunast Ibujilen, deg uḍris i d-tenna Ğ.F akked B.Ḥ, iban-d yisem Ʃica, yettunefk i yelli-s n tmeṭṭut-nni (tameṭṭut n babat n yigujilen). Ad naf daɣen, tamsiwt Ğ.F, tefka isem Ḥsen d Lḥusin i sin n yiwudam wiki d arraw n tbujilt-nni imi tezweǧ akked ṣelṭan. Ma deg tsenfelt i d-tefka temsiwt B.Ḥ, ur nettaf ara ismawen-agi acku iwudam-a, ulac-iten akk deg tmacahut-is. Deg tmacahut n Uḥric d wunguf, ad naf sin n yiwudam-a igejdanen sɛan ismawen Meḥduq akked Meṛẓuq di tsenfelt i d-ḥkant temsiwin-a T.D akked Ḥ.M. D amedya, deg tsenfelt n T.D, tteryel tessawal i wuḥricnni akked wunguf-nni “tarwa ԑezza” ma d tamsiwt Ḥ.M, tenna-d belli tessawalen-asen “tarwa”.